Budjettiesityksen voittajia ovat työntekijät ja lapsiperheet. Häviäjiä puolestaan ovat opiskelijat ja asuntovelalliset.

Valtion budjetiksi ehdotetaan 55,2 miljardia euroa. Uutta velkaa otetaan 5,5 miljardia euroa.

Hallituksen budjettiesityksen voittajia ovat erityisesti lapsiperheet, joille suunnitellut päivähoitomaksujen korotukset peruttiin.

Opiskelijoiden kurittaminen sen sijaan jatkuu opintotuen leikkaamisella 47 miljoonalla eurolla.

Valtiovarainministeri Petteri Orpo (kok), pääministeri Juha Sipilä (kesk) ja ulkoministeri Timo Soini (ps).

He voittavat:

Työntekijät

Työntekijät saavat hallitukselta kilpailukykysopimuksen vuoksi 515 miljoonan veroalen. Vaikka kilpailukykysopimus kurittaa palkansaajan tilipussia erityisesti julkisella puolella muun muassa lomarahojen leikkaamisella, työntekijän uskotaan saavan hyötyvän budjettiesityksestä.

Eläkeläiset

Työntekijöiden lisäksi myös eläkeläiset saavat 135 miljoonan veronkevennykset.

Lapsiperheet

Hallitus vetää takaisin päivähoitomaksuihin suunnitellut korotukset. Sen sijaan hallitus pienentää päivähoitomaksuja, mikä sisältyi aiempaan esitykseen. Tarkoitus on helpottaa erityisesti yksinhuoltajien työntekoa. Sen sijaan kotihoidontukea leikataan.

Yrittäjät

Yritystoimintaa kannustetaan uudella yrittäjävähennyksellä. Elinkeinotoiminnan, maa- ja porotalouden tuloksesta saa tienata viisi prosenttia verovapaasti. Sama koskee myös metsätalouden verotusta. Jatkossa arvonlisäveron tarvitsee tilittää vasta, kun asiakas on maksanut laskunsa.

Perijät

Perintö- ja lahjaverotusta kevennetään kaikissa muissa paitsi alimmassa veroluokassa. Hyödyttää sukupolvenvaihdosta suunnittelevia yrittäjiä ja heidän jälkeläisiään.

Viljelijät

Hallitus sopi maatalouden kriisipaketista, jonka suuruus on yhteensä 50 miljoonaa euroa. Tuki kohdistetaan erityisesti investointeja tehneille tiloille. Ministeri Kimmo Tiilikaisen (kesk) mukaan kokonaisuus sisältää ratkaisuja, joilla parannetaan viljelijöiden maksuvalmiutta, tuetaan heidän jaksamistaan muun muassa lomituspalveluja vahvistamalla sekä parannetaan kotimaisen ruoan asemaa.

Metsänomistajat

Hallitus sopi metsälahjavähennystä, jolla helpotetaan metsätilojen sukupolvenvaihdoksia. Tarkoitus on myös lisätä puun käyttöä ja nostaa tilakokoja.

Herkuttelijat

Makeisten ja jäätelön vero poistuu. Mikäli kaupat ja valmistajat siirtävät poiston hintoihin, halpenee 200 gramman suklaalevyn hinta 20 senttiä.

Veteraanit

Rintamaveteraanien maksuttomia kotiin annettavia avopalveluita laajennetaan. Palvelut koskevat kaikkia kotona asuvia veteraaneja, joilla on avopalveluiden tarvetta. Lisäksi haittaraja-astetta lasketaan kymmeneen prosenttiin nykyisestä 15 prosentista. Yhteensä vuoteen 2019 mennessä on tulossa 40 miljoonaa lisärahaa.

Kirjailijat

Kirjastoista tapahtuvasta lainaamisesta maksettavan lainakorvauksen taso nousee 15,6 miljoonaan euroon.

Maaseudut

Ensi vuonna käynnistetään viisi uutta liikennehanketta, joille annetaan 47 miljoonaa lisää rahaa. Lisäksi niin sanotun korjausvelan eli käytännössä liikenneverkon kunnostukseen annetaan yhteensä 204 miljoonaa euroa.

Kaivostoiminta

Kaivostoiminta siirretään alemman veroluokan sähköveron piiriin.

Poliisi

Poliisi saa 5 miljoonaa euroa lisää määrärahaa. Suojelupoliisi puolestaan 2 miljoonaa. Lisäksi poliisikoulutukselle annetaan 0,4 miljoonaa euroa. Myös hätäkeskustoiminta ja Rajavartiolaitos saavat kumpikin 2 miljoonaa euroa.

He häviäjät:

Työttömät

Kelan maksamaa työttömyysturvaa leikataan. Vaikutus on julkiseen talouteen 69 miljoonaa euroa. Lisäksi työttömät haastatellaan jatkossa kolmen kuukauden välein.

Opiskelijat

Opintotukea pienennetään 47 miljoonaa euroa ja opintotukiaikaa lyhennetään ensi vuoden elokuusta lähtien. Ammatillisesta peruskoulutuksesta säästetään 190 miljoonaa euroa.

Korkeakoulut

Budjettiesityksen mukaan valtion rahoitusta yliopistoille ja ammattikorkeakouluille vähennetään työnantajamaksujen alenemisen johdosta. Tarkkoja summia ei ole kerrottu. Hallitusohjelman mukaan vuoteen 2019 mennessä opetuksesta, tieteestä ja kulttuurista tavoitellaan 541 miljoonan euron säästöjä vuoteen 2019 mennessä.

Autoilijat

Uuden auton ostosta perittävä autovero kevenee yhteensä 182 miljoonalla eurolla. Toisaalta bensiini- ja dieselveroa nostetaan siten, että E10-bensiinissä korotus on 2,5 senttiä litralta. Ajoneuvoveroa korotetaan keskimäärin 36,5 euroa vuodessa.

Asuntovelalliset

Asuntolainan vähennyskelpoisuutta rajataan. Ensi vuonna vähennyskelpoinen osuus korkomenoista on noin 45 prosenttia.

Tupakoijat

Tupakkavero nousee ensi vuonna kahdesti, vuoden alussa ja heinäkuun alussa. Esimerkiksi kuuden euron tupakka-aski kallistuu 50 senttiä. Uuden tupakkalain myötä sähkötupakat tulevat markkinoille ja verolliseksi.

Veneilijät

Rekisteröityjen veneiden ja kevyiden moottoriajoneuvojen käytölle otetaan käyttöön kokonaan uusi vero toukokuussa 2017.

Omakotitaloasujat

Lämmitys-, voimalaitos- ja työkonepolttoaineiden veroa korotetaan, mikä tulee näkymään esimerkiksi öljyllä lämmittävän omakotitaloasujan kukkarossa. Veron nousu on yhteensä 52 miljoonaa euroa. Myös kiinteistövero nousee 50 miljoonalla.

Uusiutuva energia

Hallitus ilmoitti selvittävänsä tuulivoimapuistojen kiinteistöverotusta. Mahdolliset muutokset tulisivat voimaan vuonna 2018.

Lähteet: Hallituksen budjettiesitys, Helsingin Sanomat ja Taloussanomat